โนเบิลฯหาทุนหุ้นกู้1.5พันล.เครดิต BBB
โนเบิลฯ ออกหุ้นกู้ 1,500 ล้านบาท ได้เครดิต BBB ทริสห่วงลงทุนโครงการใหญ่ 1.56 หมื่นล้าน
29 ต.ค. 2565

โนเบิลฯ ออกหุ้นกู้ 1,500 ล้านบาท ได้เครดิต BBB ทริสห่วงลงทุนโครงการใหญ่ 1.56 หมื่นล้าน
ทริส เรทติ้ง จัดอันดับเครดิตหุ้นกู้ไม่มีประกันในวงเงินไม่เกิน 1,500 ล้านบาท ของบริษัท โนเบิล ดีเวลลอปเมนท์ (NOBLE) ที่ระดับ “BBB” พร้อมทั้งคงอันดับเครดิตองค์กรของบริษัทที่ระดับ “BBB” และคงอันดับเครดิตหุ้นกู้ไม่มีประกันชุดเดิมที่ระดับ “BBB” โดยแนวโน้มยังคง “คงที่” 
บริษัทจะนำเงินที่ได้จากการออกหุ้นกู้ไปใช้ชำระหนี้เดิม ใช้พัฒนาโครงการ และใช้เป็นเงินทุนหมุนเวียน 
ทั้งนี้ อันดับเครดิตสะท้อนถึงแบรนด์ของบริษัท ซึ่งเป็นที่ยอมรับในตลาดที่อยู่อาศัยระดับกลางบน ตลอดจนกลยุทธ์การสร้างความแตกต่างของสินค้าที่อยู่อาศัย 
นอกจากนี้ อันดับเครดิตมีข้อจำกัดโดยพิจารณาถึงความเสี่ยงที่บริษัทต้องใช้เงินลงทุนจำนวนมากในโครงการคอนโดมิเนียม “โนเบิล เพลินจิต” ซึ่งมีมูลค่าถึง 1.56 หมื่นล้านบาท อัตราส่วนเงินกู้รวมต่อโครงสร้างเงินทุนที่เพิ่มสูงขึ้น รวมถึงลักษณะของธุรกิจอสังหาริมทรัพย์ที่เป็นวงจรขึ้นลง ความกังวลในด้านภาวะการขาดแคลนแรงงานและต้นทุนค่าที่ดินและค่าก่อสร้างที่ปรับตัวสูงขึ้น 
ด้านอันดับเครดิตหุ้นกู้ไม่มีประกันของบริษัท มีสถานะต่ำกว่าอันดับเครดิตองค์กรอยู่ 1 ขั้น เนื่องจากมีสัดส่วนของเงินกู้ที่มีหลักประกันต่อสินทรัพย์ในระดับสูง ในขณะที่แนวโน้มอันดับเครดิต “คงที่” สะท้อนถึงการคาดการณ์ว่าบริษัทจะสามารถขายและส่งมอบที่อยู่อาศัยได้ตามกำหนด แต่คาดว่าอัตราส่วนเงินกู้รวมต่อโครงสร้างเงินทุนจะเพิ่มขึ้นในช่วงการก่อสร้างโครงการ “โนเบิล เพลินจิต”